Raak woordslim met die VivA-appDie stigting van die Virtuele Instituut vir Afrikaans (VivA), het sopas hulle splinternuwe, gratis app amptelik bekend gestel. Die app, wat op enige slimfoon of tabletrekenaar afgelaai kan word, gee gebruikers kitstoegang tot betroubare Afrikaanse taalbronne, sonder om aan die internet gekoppel te wees. Woordeboeke in die app sluit onder andere die woordelys van die Afrikaanse Woordelys en Spelreëls (AWS), asook die tesourus en woordelys van die bekende speltoetser van CTexT® se Afrikaanse SkryfGoed in, om maar net drie te noem. Een van die opwindendste aspekte van die Android-weergawe van die app is dat gebruikers wat onseker is oor die spelling van ŉ woord, die regte spelling kan vasstel deur Google Voice te gebruik. “As jy byvoorbeeld nie weet hoe om ‘interessant’ te skryf nie, kan jy die woord sê, en dan verskyn die juiste spelling op jou skerm,” verduidelik prof. Gerhard van Huyssteen, VivA se uitvoerende direkteur. Hoewel enigeen die VivA-app kan gebruik, wil VivA dit spesifiek onder jongmense bemark. “Vandag se skoolkinders en studente moet oor vyftig jaar steeds Afrikaans kan praat, en daarom wil ons vir hulle die tegnologie gee om Afrikaans te kan gebruik,” sê Van Huyssteen. “Dit is belangrik om te onthou dat ŉ taal leef waar sy gebruikers leef. As Afrikaanse gebruikers op rekenaars en mobiele toestelle leef, dan is dit dáár waar Afrikaanse hulp en toepassings ook beskikbaar moet wees.” Van Huyssteen is veral ook opgewonde oor die insluiting van Protea Boekhuis se Kuberwoordeboek en ŉ splinternuwe Entrepreneurskapwoordeboek. “Dit gee vir mense die woordeskat om in ‘n digitale en sake-omgewing met mekaar in Afrikaans te kan gesels.” Die app is beskikbaar op die Google Play Store sowel as die iPhone App Store. Op www.viva-afrikaans.org sal gebruikers in die toekoms in ŉ nog groter verskeidenheid woordeboeke soektogte kan doen. Vir ŉ beperkte tydperk kan geregistreerde gebruikers gratis in die Woordeboek van die Afrikaanse Taal (WAT) soektogte doen. Later in die jaar sal gebruikers daarop kan inteken, asook op die splinternuwe HAT, die Etimologiewoordeboek van Afrikaans en ŉ blokkiesraaiselwoordeboek. Vele spesialiswoordeboeke, waaronder RSG se uitspraaklys, sal ook met verloop van tyd beskikbaar gestel word. “Ons Woordeboekportaal is maar net die eerste van VivA se produkte en dienste,” verduidelik Van Huyssteen. Later in die jaar word ŉ taaladviesdiens bekend gestel, terwyl VivA se terminologiediens vroeg in 2016 van stapel gestuur word. Ander inisiatiewe sluit onder andere in ŉ blog waar mense saam kan gesels oor taalsake, webinare, ŉ platform waar mense deur groot versamelings tekste kan soek en ŉ omvattende beskrywing van Afrikaans se grammatika. Japie Gouws, voorsitter van die VivA-direksie en besturende direkteur van die ATKV-groep, voel dat VivA ŉ unieke geleentheid is om Afrikaans as inklusiewe taal op digitale platforms te vestig. “Die direksie, stigterslede en ander belangstellendes glo dat VivA oor vyf jaar goed gevestig gaan wees en gebruik gaan word as een van die belangrikste taalplatforms in die wêreld,” verduidelik Gouws. VivA se stigterslede is die Suid-Afrikaanse Akademie vir Wetenskap en Kuns, die ATKV, Dagbreek Trust en Noordwes-Universiteit. Daarbenewens dra die Atterbury Trust, Afrikaanse Taalraad, AfriForum, die Sentrum vir Tekstegnologie (CTexT®), Fonds Neerlandistiek Suid-Afrika, die PUK-Kanselierstrust en Vriende van Afrikaans ook finansieel by tot die instituut se werksaamhede. Oops! We could not locate your form.